

REPUBLIKA HRVATSKA

VARAŽDINSKA ŽUPANIJA

GRAD IVANEC

GRADSKO VIJEĆE

Klasa: 023-05/14-01/02

Urbroj: 2186/012-02/05-14-2

Ivanec, 24. travnja 2014.

**Z A P I S N I K**

**od 24. travnja 2014. godine**

sastavljen na 7. sjednici Gradskog vijeća Grada Ivanca održanoj u Gradskoj vijećnici, Trg hrvatskih ivanovaca 9b.

Započeto u 18.30 sati.

Zapisnik vodi: Snježana Canjuga.

Nazočni su bili: Edo Rajh, Mladen Canjuga, Stjepan Držaić, Franjo Dukarić, Jasenka Friščić, Milena Golubić, Vladimir Lacković, Luka Lančić, Katica Levanić, Dragutin Lukavečki, Dražen Piskač, Ivan Sedlar, Tibor Surjak, Nikolina Vlahek Canjuga, Mirko Žimbrek.

Izostanak je opravdala: Ljubica Friščić.

Izostanak nije opravdao: Goran Slavinec.

Osim vijećnika nazočni su bili: Milorad Batinić – gradonačelnik, Čedomir Bračko i Branko Putarek – zamjenici gradonačelnika, Stanko Rožman, Marina Držaić, Maja Darabuš, Ljiljana Risek – Upravni odjeli Grada Ivanca, Lana Labaš – Poslovna zona Ivanec d.o.o., Daniel Vlaisavljević – vijećnik Županijske skupštine, Srečko Kramarić – Ivkom d.d. Ivanec, Tatjana Daraboš – Radio Ivanec d.o.o., Andreja Loparić – VTV, snimatelj VTV-a.

Sjednicu vodi Edo Rajh – predsjednik Gradskog vijeća.

Predsjednik konstatira da je nazočno 15 vijećnika od ukupno 17 pa će se donositi pravovaljane odluke.

Predsjednik Vijeća predlaže za sjednicu dnevni red primljen uz poziv, s obzirom da predlagatelj niti nazočni nemaju prijedloga za izmjenom ili dopunom istog.

Svih 15 nazočnih vijećnika glasovalo je „za“ predloženi dnevni red te predsjednik konstatira da je jednoglasno, s 15 glasova „za“ usvojen sljedeći

**D N E V N I R E D**

**Aktualni sat**

1. **Zapisnik sa 6. sjednice Gradskog vijeća održane 10. ožujka 2014. godine**
2. **Odluka o donošenju Strategije razvoja Grada Ivanca za razdoblje 2014. – 2020. godine**
3. **Akcijski plan provođenja projekta tijekom 2014. godine iz Strategije razvoja Grada Ivanca za razdoblje 2014. – 2020. godine**
4. **Odluka o osnivanju Povjerenstva za ocjenu arhitektonske uspješnosti**
5. **Odluka o imenovanju predsjednika i članova Povjerenstva za ocjenu arhitektonske uspješnosti**
6. **Odluka o osnivanju Savjeta za zaštitu potrošača javnih usluga**
7. **Odluka o imenovanju predsjednika i članova Savjeta za zaštitu potrošača javnih usluga**
8. **Izvješće o izvršenju Programa održavanja komunalne infrastrukture za 2013. godinu**
9. **Izvješće o izvršenju Programa gradnje objekata i uređaja komunalne infrastrukture na području Grada Ivanca za 2013. godinu**
10. **Izvješće o izvršenju Plana gospodarenja otpadom Grada Ivanca za 2013. godinu**
11. **Izvješće o radu Gradonačelnika za razdoblje od 01.07. - 31.12.2013. godine**
12. **Rješenje o imenovanju Povjerenstva za dodjelu javnih priznanja Grada Ivanca**
13. **Rješenje o imenovanju ravnatelja Dječjeg vrtića „Ivančice“ Ivanec**
14. **Zaključak o prodaji nekretnine u vlasništvu Grada Ivanca, kčbr. 1463/1 k.o. Kaniža**

**Aktualni sat**

Vijećnička pitanja postavili su sljedeći vijećnici:

1. Tibor Surjak postavlja pitanje u svezi intervjua gradonačelnika u povodu dodjele nagrade Financiral Times Gradu Ivancu, u kojem je izjavio da je to besplatna reklama Ivancu. S obzirom da se po nagradu putovalo u Cannes, pita koliko je ljudi putovalo i koliko je taj put koštao Grad Ivanec.

U tom kontekstu postavlja i pitanje da li je točna informacija da je tvrtka Paul Green iz Austrije htjela kupiti Ivančicu i dograditi dio tvornice, što bi donijelo nova radna mjesta, ali je vodstvo tvornice tu ponudu odbilo. Stoga je Paul Green novu tvornicu izgradio u Prelogu i tamo uložio 10 milijuna eura. Navodno da svakodnevno z Ivanca vozi autobus radnike za Prelog. Prema informacijama za godinu dana u tvornici bi trebalo raditi 250, a nakon dvije godine očekuje se da bi u njoj trebalo raditi 500-tinjak ljudi. Pita da li je u Cannesu bilo izaslanstvo iz Preloga ili je to bila eksluziva samo za ekspediciju iz Ivanca? Ne vidi gdje je tu interes grada jer propuštena je investicija od 10 milijuna eura, a propuštena je i prilika da se zaposli još netko od naših sugrađana. Bez obzira na dobivenu nagradu u Cannesu, izgleda da je ulagačka klima u Prelogu još povoljnija.

Vijećnik traži pisani odgovor.

1. Stjepan Držaić pita zašto građani plaćaju grobnu naknadu, s obzirom da je gradsko groblje u Ivancu u neredu, obraslo travom?
2. Mirko Žimrek postavlja pitanje što je gradonačelnik sa svojim zamjenicima, a i s obzirom da obnaša dužnost potpredsjednika Sabora, poduzeo da se pripomogne ovoj situaciji u Industriji mesa Ivanec, koja je prije dva tjedna otišla u stečaj, a radnici nisu od studenog primili plaće.

Na pitanja vijećnika odgovorio je gradonačelnik Milorad Batinić:

1. Iako vijećnik traži odgovor u pisanom obliku, Milorad Batinić, Lana Labaš – direktorica Poslovne zone Ivanec, opovrgavaju informacije o Paul Greenu s obzirom da od njihove strane nije bilo upita za bilo kakva ulaganja u Ivancu, nisu poslali nikakvo pismo namjere, nisu se telefonski javili, nisu tražili, a niti su došli na bilo kakav razgovor u Gradsku vijećnicu. Grad ne može ulaziti niti se može uplitati u poslovnu politiku pojedinih tvrtki.

Vijećnik Luka Lančić, koji je ujedno i zaposlenik tvrtke Ivančica, opovrgava informacije iznijete od strane vijećnika Surjaka, istaknuvši da je tvrtka Paul Green imala svoje razloge zbog kojih je ulaganje odlučila ostvariti u Prelogu, a ne u Ivancu.

Također, gradonačelnik ističe da je Grad Ivanec prošle godine, kao jedan od samo dva grada u Hrvatskoj, u međunarodnom projektu koji je financirala njemačka Vlada, dobio BFC znak (grad s prijateljskim okružjem prema investitorima). Kad je Financial Times raspisao natječaj, Grad Ivanec javio se kako bi u nezavisnoj konkurenciji, gdje nema nikakvog lobiranja, potvrdio certifikat i provjerio kvalitetu svojih strategija na jednoj tako visokoj poslovnoj međunarodnoj razini. U konkurenciji 182 grada iz cijele Europe s manje od 100.000 stanovnika, Ivanec je dobio nagradu. Budući da je riječ o velikom uspjehu ne samo za Ivanec, već i za Republiku Hrvatsku jer nijedan drugi grad nije bio nominiran. U Francusku su išle dvije predstavnice Grada, pri čemu je izaslanstvo predstavljalo i Republiku Hrvatsku. U tom tjednu Ivanec je dobio golemu reklamu, sve televizije i nacionalni mediji i portali prenijeli su vijest. S obzirom na činjenicu koliko stoji jedna sekunda reklame na televiziji, onda je novac utrošen na putovanje minimalan u odnosu na dugoročnu vrijednu besplatnu reklamu koju je Ivanec dobio.

1. Navedeni problem je uočen i s tvrtkom Ivkom je održan sastanak u svezi održavanja groblja. Sukladno Programu održavanja pojedini dijelovi groblja se prskaju, a određeni kose. Razlog što groblje nije održavano je taj što je ove godine ranija vegetacija te vremenski uvjeti (kišno vrijeme) nisu bili prikladni za prskanje jer herbicidi ne bi djelovali. Također, Ivkom je u prošlom razdoblju imao više od 120 pogreba pokojnika. Za izvršenje tih poslova na vrijeme trebalo bi zaposliti više radnika, što bi za sobom povuklo i povećanju cijene usluga i grobne naknade, a to nam nije u cilju.
2. U svezi poduzetih radnji glede tvrtke Industrija mesa, odgovara da je održan sastanak u Gradu s predstavnicima sindikata i radnika te je zatražen popis radnika kako bi im se prolongirala naplata gradskih davanja. Također, s HEP-om i Ivkomom je dogovoreno da im se ne isključe struja i voda, kako ne bi propale zalihe robe u hladnjačama. Na žalost, kao potpredsjednik Sabora ne mogu utjecati na politiku tvrtke koja je u privatnom vlasništvu.

Zamjenik gradonačelnika Branko Putarek pojašnjava razloge zbog kojih je došlo do stečaja Industrije mesa.

Više nije bilo pitanja ni prijedloga vijećnika pa predsjednik zaključuje aktualni sat i prelazi na točke dnevnog reda.

**TOČKA 1.**

**Zapisnik sa 6. sjednice Gradskog vijeća održane**

**10. ožujka 2014. godine**

Nakon provedenog glasanja predsjednik konstatira da je svih 15 nazočnih vijećnika glasovalo „za“ te je jednoglasno, bez primjedaba, usvojen Zapisnik sa 6. sjednice Gradskog vijeća održane 10. ožujka 2014. godine.

**TOČKA 2.**

**Odluka o donošenju Strategije razvoja Grada Ivanca za razdoblje**

**2014. – 2020. godine**

Uvodno obrazloženje podnijela je Maja Darabuš navodeći da je u ostvarivanju svojih ciljeva, odnosno kako bi stvorio preduvjete za održivi i dugoročni razvoj grada, stvorila se potreba planskog pristupa u razvoju grada, odnosno prišlo se proceduri izrade Strategije razvoja grada, u skladu sa smjernicama razvoja Republike Hrvatske, razvojnim programima EU, strategiji razvoja na županijskog razini. To ne znači da do sada nije postojao dokument koji je određivao smjer, razvoj grada, međutim, postojeći dokument bilo je potrebno revidirati i uskladiti s regulativom i programima Europske unije. Proces se odvijao u nekoliko faza, pa tako se krenulo od sveobuhvatne analize postojećeg stanja po sektorima – prirodni resursi, okoliš, infrastruktura, gospodarstvo, društvene djelatnosti, upravljanje razvojem, a isti su ključni za razvoj lokalne zajednice. Time su prepoznate snage, slabosti, prilike i prijetnje u razvoju grada te je iz javne rasprave na Partnerskim odborima proizašla vizija razvoja grada, strateški ciljevi, prioriteti i mjere za provođenje ciljeva. Vizija grada Ivanca obuhvaća i primjenjuje se na sektore: zaštita okoliša, infrastrukture, energetike, gospodarstva, poljoprivrede, turizma, obrazovanja, zdravstva i socijalne skrbi, kulture, sporta i civilnog društva. Temeljem gore navedenih elemenata definirala se baza projekata i projektnih prijedloga, ideja. Kako se radi o projektima velike vrijednosti, trenutno baza projekata, a temeljem raspoloživih podataka, doseže vrijednost od oko 320.000.000,00 kuna, na godišnjoj razini donositi će se akcijski planovi provede Strategije razvoja. Akcijskim planovima definirati će se modeli financiranja, osobe zadužene za provedbu, praćenje i izvještavanje, vremenski tijek provedbe projekata te potreba izvještavanja o provođenju akcijskog plana. Kako su u izradi Strategije razvoja Grada Ivanca za razdoblje 2014. – 2020. godine sudjelovali subjekti iz svih sektora zajednice – civilnog, društvenog i gospodarskog kroz javne rasprave, te se svim zainteresiranim osobama dala mogućnost da sudjeluju u definiranju razvojnog dokumenta, smatramo da je time poštivana metodologija izrade dokumenta takve vrste. Da bi proces strateškog planiranja bio kompletan, odnosno kako bi se pratio tijek provedbe prioriteta, ciljeva proizašlih iz predloženog dokumenta, na godišnjoj razini izrađivati će se i predlagati predstavničkom tijelu akcijski planovi provedbe, a istim će se odrediti i način izvještavanja o ostvarivanju prioriteta, ciljeva i projekata.

Otvorena je rasprava.

Mirko Žimbrek: S obzirom da u Strategiji piše da se poljoprivredna proizvodnja bazira na oraničnim kulturama i livadama u području rijeke Bednje, dok u brdskim dijelovima prevladavaju vinogradi i voćnjaci, iznosi primjedbu da je područje uz rijeku Bednju zapušteno i neobrađeno. U Strategiji je naveden podatak Hrvatske poljoprivredne agencije prema kojem se povećavao broj stočnog fonda, a njegovo je mišljenje da ćemo kroz godinu dana krave moći vidjeti jedino u zoološkom vrtu. Izražava sumnju u svezi točnosti navedenih brojčanih podataka u Strategiji.

Milorad Batinić: Objašnjava da su podaci navedeni u Strategiji podaci koji su službeno dostupni – iz AKORD sustava. Projekt okrupnjavanja zemljišta ranijih je godina bio kandidiran prema resornim ministarstvima, međutim nije bilo odaziva. Određene promjene u regulativi možda će potaknuti neke projekte okrupnjavanja. Grad Ivanec organizirao je sa zadrugom Varaždinsko povrće sastanak na temu mogućnosti proizvodnje povrća na sitnim posjedima, isto je oglašeno putem medija, web stranice, Radio Ivanca. Govorilo se o mogućnosti proizvodnje, dati su inputi za proizvodnju, ali svega 4 građana su se odazvala (2 iz Ivanca, a 2 iz Maruševca), što dovoljno govori o zainteresiranost građana Ivanca o poljoprivrednoj proizvodnji na sitnim posjedima.

Vladimir Lacković: Ova Strategija je dosta opsežna, apstraktna materija u smislu što se odnosi na budućnost do 2020. godine, što se smjera napraviti. U istoj nije uočen ravnomjeran razvoj cijelog gradskog područja, jer ruralni dio, koji čini 2/3 stanovništva, uopće nije spomenut. Spomenute su samo politički interesantne lokacije, a prioritetnih nema. U cijeloj Županiji nema lošije ceste od ceste u Osečkoj. Ceste koje se grade drugdje navedene su, a ove ceste u Osečkoj po kojoj vozi autobus nema. Strategija samo bombastično zvuči, ali ne doživljavam je tako. U takvoj Strategiji ne vidim perspektivu.

Milorad Batinić: Istina je da se radio o vrlo opsežnom dokumentu, koji je rađen prema propisanim metodologijama. Napisan je na temelju ranijeg Gradskog operativnog plana. Održavani su sastanci s partnerskim odborima iz sektora gospodarstva, komunalne infrastrukture, društvenih djelatnosti, koji su svojim prijedlozima i sugestijama dali svoj prilog formiranju ove Strategije. Strategija je bila dostupa i na web stranici Grada Ivanca i svoje prijedloge mogli su dati i građani. Ovo Vijeće donijelo je Strategiju modernizacije nerazvrstanih cesta u čijem obuhvatu su županijske i lokalne prometnice, definirano je rješavanje problema prometnica te ujedno i stanje pojedinih prometnica. Smatra da ima puno lošijih cesta te kategorije ceste istog ili jačeg opterećenja od ceste u Osečke te kao primjer navodi ceste u Ivanečkom Vrhovcu i Salinovcu. Na cesti u Osečkoj su urađene određene intervencije, međutim još uvijek nije dovoljno široka te će Grad u suradnji sa ŽUC-om i Mjesnim odborom izvidjeti mogućnost proširenja ceste na određenim dijelovima.

Lana Labaš: Kod prijave na vanjske izvore financiranja uvijek se traži usklađenost s dokumentacijom na lokalnoj, županijskoj i nacionalnoj razini i uvijek se poziva na Strategiju.

Stanko Rožman: Ne slaže se s konstatacijom vijećnika Lackovića te navodi iz Strategije mjeru 2.11. izgradnja regionalne prometne infrastrukture, mjeru 2.1.2. modernizacija i izgradnja lokalne prometne infrastrukture te mjeru 2.1.3. modernizacija i izgradnja komunalne infrastrukture. Ne možemo očekivati da će prometnica u Osečkoj biti zastupljena u Strategiji jer je to strateški dokument, ali će zato biti predmet akcijskog plana. Strategiju ćemo pratiti kroz realizaciju Akcijskog plana koji se donosi godišnje, pratit će se na godišnjoj razini sve do 2020. godine. Strategija je utvrdila stanje, prioritete, ciljeve, mjere kojima treba doći do ciljeva, a konkretni projekti i dionice su predmet akcijskih planova.

Vladimir Lacković: Navodi da je Grad prodao privatnoj osobi zemljište na Sajmištu koje je bilo namijenjeno gradnji sportskih objekata.

Milorad Batinić: Zemljište na Sajmištu nije bilo namijenjeno sportu i rekreaciji. Isto je prostornim dokumentima, još prije nekoliko godina, pretvoreno u zonu gradnje. Pita tko bi kupovao zemljište na kojem se ne smije graditi. Smatra da bi gosp. Lacković kao gradski vijećnik trebao biti upućen u prostorno-planske dokumente koje donosi ovo

Gradsko vijeće.

Tibor Surjak pita kada je rok završetka radova u Kukuljevičevoj ulici.

Milorad Batinić: Trenutno je fazi izrade rekonstrukcija javne rasvjete te je sa ŽUC-om dogovoreno da će se kroz mjesec dana krenuti s radovima.

Stanko Rožman: U Programu gradnje za ovu godinu također je predviđena Kukuljevićeva ulica i ove godine će kompletno biti riješena. Danas je dobiven prijedlog aneksa Sporazuma o sufinanciranju između ŽUC-a i Grada.

Vladimir Lacković: Ima konkretnih stvari koje su navedene u Strategiji, kao što je most između Stažnjevca i Salinovca koji je bitan i neophodan, ali on se već 10-tako godina pojavljuje u programima i strategijama. Ceste koje gradonačelnik spominje se mogu svrstati u kategoriju vinskih cesta, a ne u ceste županijskog značaja po kojima vozi autobus.

Milorad Batinić: Ne radi se o vinskim cestama, to je lokalna cesta u nadležnosti županije u dužini cca 1 km koja prolazi isključivo kroz naselje Ivanečki Vrhovec i Salinovec.

Nakon provedenog glasanja predsjednik Vijeća konstatira da je od 15 nazočnih vijećnika 10 vijećnika glasovalo „za“, a 5 vijećnika glasovalo je „protiv“, te je s 10 glasova donijeta

# ODLUKA

**o donošenju Strategije razvoja Grada Ivanca za razdoblje 2014.-2020. godine**

I.

Donosi se Strategija razvoja Grada Ivanca za razdoblje 2014.-2020. godine.

II.

Cilj donošenja Strategije razvoja Grada Ivanca za razdoblje 2014.-2020. godine je ostvarivanje vizije razvoja Grada Ivanca:

„Grad Ivanec, gospodarsko i upravno središte s povoljnom poslovnom i investicijskom klimom, s primjerenom infrastrukturom i raspoloživim razvojnim potencijalima koji omogućuju visoku kvalitetu života građana“.

Akcijski plan provođenja projekata iz Strategije razvoja Grada Ivanca donositi će se za svaku kalendarsku godinu u planskom razdoblju.

III.

Strategija razvoja Grada Ivanca za razdoblje 2014.-2020. godine vrijedi za plansko razdoblje, a u slučaju potrebe za usklađivanjem i izmjenama, ista će se mijenjati na prijedlog Partnerskih odbora i svih ostalih sudionika izrade Strategije razvoja.

IV.

Strategija razvoja Grada Ivanca za razdoblje 2014.-2020. godine sastavni je dio ove Odluke i zajedno sa ovom Odlukom će se objaviti u „Službenom vjesniku Varaždinske županije“.

Strategije razvoja Grada Ivanca za razdoblje 2014.-2020. godine u prilogu je ovog Zapisnika i njegov je sastavni dio.

**TOČKA 3.**

**Akcijski plan provođenja projekta tijekom 2014. godine iz Strategije razvoja Grada Ivanca za razdoblje 2014. – 2020. godine**

Otvorena je rasprava.

Nitko se nije javio za raspravu.

Nakon provedenog glasanja predsjednik Vijeća konstatira da je od 15 nazočnih vijećnika 10 vijećnika glasovalo „za“, a 5 vijećnika glasovalo je „protiv“, te je s 10 glasova donijeta

# ODLUKA

**o donošenju Akcijskog plana provođenja Strategije razvoja Grada Ivanca za razdoblje 2014.-2020. godine za 2014. godinu**

I.

U skladu sa Odlukom o donošenju Strategije razvoja Grada Ivanca za razdoblje 2014.-2020. godine ( u daljnjem tekstu: Strategija razvoja) usvaja se Akcijski plan provođenja Strategije razvoja Grada Ivanca za razdoblje 2014.-2020. godine za 2014. godinu (u daljnjem tekstu: Akcijski plan).

II.

Akcijski plan provođenja Strategije razvoja za 2014. godinu definira projekte, aktivnosti na njihovom provođenju, vrijednost aktivnosti koje se planiraju provoditi, planirana sredstva u Proračunu grada Ivanca za provođenje tih aktivnosti, nositelje projekta, odnosno Upravne odjele grada Ivanca koji su uključeni, odnosno zaduženi za provođenje aktivnosti.

Tabelarni prikaz Akcijskog plana i tabelarni prikaz vremenskog plana realizacije aktivnosti kroz 2014. godinu sastavni je dio ove Odluke.

III.

Povjerenstvo za praćenje i izvještavanje o provođenju Akcijskog plana čine:

1.Stjepan Vincek- Upravni odjel za urbanizam, komunalne poslove i zaštitu okoliša

2.Marina Držaić- Upravni odjel za opće poslove i društvene djelatnosti

2.Maja Darabuš- Upravni odjel za proračun, financije i gospodarstvo

3.Lana Labaš- Poslovna zona Ivanec d.o.o..

IV.

Zadaće Povjerenstva iz točke III. ove Odluke:

- pratiti provođenje aktivnosti iz Akacijskog plana,

- izraditi godišnje izvješće o provedenim aktivnostima i dostaviti ga Gradonačelniku,

- organizirati javne rasprave Partnerskih odbora, nakon što Gradsko vijeće razmotri godišnje izvješće o provedenim aktivnostima.

V.

Akcijski plan provođenja projekata Strategije razvoja Grada Ivanca za razdoblje 2014.-2020. godine za 2014. godinu objaviti će se u Službenom vjesniku Varaždinske županije“.

1. TABELARNI PRIKAZ AKTIVNOSTI PLANIRANIH ZA PROVOĐENJE U 2014. GODINI

|  |  |  |  |  |  |  |
| --- | --- | --- | --- | --- | --- | --- |
| PROJEKT | AKTIVNOSTI | NOSITELJ  PROJEKTA/Upravni odjel zadužen za provedbu i praćenje | PLAN 2014. GODINA | PRORAČUN GRADA IVANCA-PLAN 2014. GODINA | NASTAVAK PROJEKTA U 2015. | MJERA IZ STRATEGIJE |
| ***1.Komunalna , prometna i gospodarska infrastruktura*** |  |  | **3.191.000,00** | **1.291.000,00** |  |  |
| Prometna infrastruktura u zoni C-3 sa zatvaranjem prometa u centru grada | Radovi na sanacij i izgradnji | Grad Ivanec, Ivkom-vode d.o.o./Upravni odjel za urbanizam, komunalne poslove i zaštitu okoliša | 1.570.000,00 | 360.000,00 | DA | 2.1.2. |
| Modernizacija županijskih cesta | Radovi na sanaciji i izgradnji | Županijska uprava za ceste | 750.000,00 | 310.000,00 | DA | 2.1.2 |
| Modernizacija nerazvrstanih cesta u prigradskim naseljima | Radovi na sanaciji i izgradnji | Grad Ivanec/Upravni odjel za urbanizam, komunalne poslove i zaštitu okoliša | 621.000,00 | 621.000,00 | DA | 2.1.2. |
| Izgradnja infrastrukture u Poslovnoj zoni –  V faza | -Odabir izvođača  -Radovi na izgradnji | Poslovna zona Ivanec d.o.o./Upravni odjel za proračun, financije I gospodarstvo | 250.000,00 | 0,00 | DA | 1.2.1. |
| **2.Energetika** |  |  | **1.346.000,00** | **1.346.000,00** |  |  |
| Izgradnja energetski učinkovite i ekološke javne rasvjete | Radovi izgradnje | Grad Ivanec/Upravni odjel za urbanizam, komunalne poslove i zaštitu okoliša | 1.346.000,00 | 1.346.000,00 | NE | 2.2.6. |
| **3.Zaštita okoliša** |  |  | **3.455.000,00** | **2.900.000,00** |  |  |
| Sanacija odlagališta Jerovec | Radovi izgradnje | Grad Ivanec/Upravni odjel za urbanizam, komunalne poslove i zaštitu okoliša | 2.900.000,00 | 2.900.000,00 | DA | 2.2.2. |
| Reciklažno dvorište komunalnog otpada | Radovi izgradnje | Grad Ivanec, Ivkom d.d./Upravni odjel za urbanizam, komunalne poslove i zaštitu okoliša | 250.000,00 | 100.000,00 | NE | 2.2.2. |
| Reciklažno dvorište građevinskog otpada | Priprema dokumentacije  Odabir izvođača  Radovi izgradnje | Grad Ivanec, Ivkom d.d./Upravni odjel za urbanizam, komunalne poslove i zaštitu okoliša | 100.000,00 | 50.000,00 | NE | 2.2.2. |
| Odvojenjo skupljanje otpada- nabava posuda | Priprema dokumentacije  Odabir izvođača  Nabava opreme | Grad Ivanec, Ivkom d.d./Upravni odjel za urbanizam, komunalne poslove i zaštitu okoliša | 700.000,00 | 250.000,00 | DA | 2.2.2. |
| Aglomeracija Ivanec | Izrada dokumetacije | Hrvatske Vode | 555.000,00 | 0,00 | DA | 2.1.3. |
| Uređenje i zaštita vodotoka na području grada | Pripremni radovi  Izvođenje radova na koritu rijeke Bednje | Hrvatske Vode | 1.200.000,00 | 0,00 | DA | 2.1.3. |
| **4. Vodoopskrba** |  |  | **1.025.000,00** | **0,00** |  |  |
| Izgradnja vodospreme Pilana II | Radovi izgradnje | Ivkom-vode d.o.o. | 1.025.000,00 | 0,00 | NE | 2.1.3. |
| ***5.Društvena i sportska infrastruktura*** |  |  | **1.064.320,00** | **1.064.320,00** |  |  |
| Zavičajni muzej | Izrada dokumentacije  Odabir izvođača | Grad Ivanec/Upravni odjel za opće poslove i društvene djelatnosti | 700.000,00 | 700.000,00 | DA | 2.1.4.  2.1.6.  2.2.6. |
| Dogradnja i izgradnja društvenih domova | Izrada dokumentacije  Odabir izvođača  Radovi na izgradnji | Grad Ivanec/Upravni odjel za opće poslove i društvene djelatnosti | 264.320,00 | 264.320,00 | DA | 2.1.4. |
| Izgradnja dječjeg igrališta | Odabir izvođača  Radovi na izgradnji | Grad Ivanec/Upravni odjel za urbanizam, komunalne poslove i zaštitu okoliša | 100.000,00 | 100.000,00 | NE | 2.1.2. |

2.VREMENSKI PLAN REALIZACIJE AKTIVNOSTI

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
| PROJEKT | siječanj | veljača | ožujak | travanj | svibanj | lipanj | srpanj | kolovoz | rujan | listopad | studeni | prosinac |
| Prometna infrastruktura u zoni C-3 sa zatvaranjem prometa u centru grada |  |  |  |  |  |  |  |  |  |  |  |  |
| Modernizacija županijskih cesta |  |  |  |  |  |  |  |  |  |  |  |  |
| Modernizacija nerazvrstanih cesta u prigradskim naseljima |  |  |  |  |  |  |  |  |  |  |  |  |
| Izgradnja energetski učinkovite i ekološke javne rasvjete |  |  |  |  |  |  |  |  |  |  |  |  |
| Sanacija odlagališta Jerovec |  |  |  |  |  |  |  |  |  |  |  |  |
| Reciklažno dvorište komunalnog otpada |  |  |  |  |  |  |  |  |  |  |  |  |
| Reciklažno dvorište građevinskog otpada |  |  |  |  |  |  |  |  |  |  |  |  |
| Odvojenjo skupljanje otpada- nabava posuda |  |  |  |  |  |  |  |  |  |  |  |  |
| Izgradnja vodospreme Pilana II |  |  |  |  |  |  |  |  |  |  |  |  |
| Uređenje I zaštita vodotoka na području grada |  |  |  |  |  |  |  |  |  |  |  |  |
| Aglomeracija Ivanec |  |  |  |  |  |  |  |  |  |  |  |  |
| Izgradnja infrastrukture u Poslovnoj zoni –  V faza |  |  |  |  |  |  |  |  |  |  |  |  |
| ***2.Društvena, sportska i kulturna infrastruktura*** |  |  |  |  |  |  |  |  |  |  |  |  |
| Zavičajni muzej |  |  |  |  |  |  |  |  |  |  |  |  |
| Dogradnja i izgradnja društvenih domova |  |  |  |  |  |  |  |  |  |  |  |  |
| Izgradnja dječjeg igrališta |  |  |  |  |  |  |  |  |  |  |  |  |

*Legenda: priprema dokumentacije .tehnička priprema, rješavanje imovinsko pravnih odnosa-****crveno***

*odabir izvođača-****žuto***

*izvođenje radova nadzor, tehnički i ostali pregledi, certificiranje( i ostale završne radnje)-****zeleno***

**TOČKA 4.**

**Odluka o osnivanju Povjerenstva za ocjenu arhitektonske uspješnosti**

Otvorena je rasprava.

Nitko se nije javio za raspravu.

Nakon provedenog glasanja predsjednik Vijeća konstatira da je svih 15 nazočnih vijećnika glasovalo „za“ te je jednoglasno donijeta

**ODLUKU**

**o osnivanju Povjerenstva za ocjenu arhitektonske uspješnosti**

Članak 1.

Ovom Odlukom, u cilju osiguranja vrsnoće izgrađenog prostora na svom području, osniva se Povjerenstvo za ocjenu arhitektonske uspješnosti (u daljnjem tekstu: Povjerenstvo), kao savjetodavno tijelo Gradskog vijeća i drugih tijela u provedbi prostorno-planskih dokumenata Grada Ivanca.

Članak 2.

Zadaće Povjerenstva su:

- praćenje stanja u prostoru;

- praćenje provedbe prostorno-planske dokumentacije Grada Ivanca;

- ocjena arhitektonske uspješnosti za značajnije zahvate u prostoru;

- davanje preporuka nadležnim tijelima za kvalitetnije gospodarenje prostorom pri izradi i donošenju prostorno-planske dokumentacije;

- ocjena usklađenosti pojedinih projekata s prostorno-planskom politikom utvrđenom prostornim planovima;

- praćenje razvitka gradskih prostornih osobitosti;

- analiza stanja zaštite prirodnih dobara, kulturnih dobara i vrijednosti te zaštite okoliša;

- predlaganje načina i opsega zaštite građevina utvrđenih provedbenim odredbama dokumenata prostornog uređenja ;

- davanje smjernica, mišljenja o prijedlozima prostorno-planskih dokumenata;

- razmatranje pristiglih prijedloga za izradu prostorno-planske dokumentacije Grada uz upućivanje zahtjeva za izmjenom Gradskom vijeću;

- drugi poslovi iz djelokruga politike gospodarenja prostorom.

Članak 3.

Povjerenstvo se sastoji od 9. članova.

Predsjednika i članove Povjerenstva imenuje Gradsko vijeće, posebnom odlukom.

Članak 4.

Sredstva za rad članova Povjerenstva osiguravaju se u skladu s odredbama Odluke o naknadama dužnosnika, članova Gradskog vijeća, radnih tijela, članova Vijeća Mjesnih odbora i plaćama dužnosnika koji dužnost obavljaju profesionalno („Službeni vjesnik Varaždinske županije“ br. 49/09).

Članak 5.

Stupanjem na snagu ove Odluke prestaje važiti Odluka o osnivanju Povjerenstva za prostorno uređenje (»Službeni vjesnik Varaždinske županije«, broj 34a/12 i 63/13).

Članak 6.

Ova Odluka objaviti će se u Službenom vjesniku Varaždinske županije.

**TOČKA 5.**

**Odluka o imenovanju predsjednika i članova Povjerenstva za ocjenu arhitektonske uspješnosti**

Katica Levanić – predsjednica Odbora za izbor i imenovanja izvješćuje Vijeće da je Odbor za izbor i imenovanja na sjednici utvrdio prijedlog Odluke o imenovanju predsjednika i članova Povjerenstva za ocjenu arhitektonske uspješnosti, kojom se u Povjerenstvo predlažu:

1. Milorad Batinić, predsjednik
2. Edo Rajh, zamjenik predsjednika
3. Branko Putarek, član
4. Čedomir Bračko, član
5. Stanko Rožman, član
6. Stjepan Vincek, član
7. Zdenka Šarolić, član
8. Mihael Cahun, član
9. Zdravko Rogina, član.

Utvrđeni prijedlog Odluke o imenovanju predsjednika i članova Povjerenstva za ocjenu arhitektonske uspješnosti dostavlja se Gradskom vijeću na razmatranje i donošenje.

Otvorena je rasprava.

Nitko se nije javio za raspravu.

Nakon provedenog glasanja predsjednik Vijeća konstatira da je svih 15 nazočnih vijećnika glasovalo „za“ te da je jednoglasno donijeta

**O D L U K U**

**o imenovanju predsjednika i članova**

**Povjerenstva za ocjenu arhitektonske uspješnosti**

Članak 1.

U Povjerenstvo za ocjenu arhitektonske uspješnosti imenuju se:

1. Milorad Batinić, predsjednik
2. Edo Rajh, zamjenik predsjednika
3. Branko Putarek, član
4. Čedomir Bračko, član
5. Stanko Rožman, član
6. Stjepan Vincek, član
7. Zdenka Šarolić, član
8. Mihael Cahun, član
9. Zdravko Rogina, član.

Članak 2.

Ova Odluka objaviti će se u Službenom vjesniku Varaždinske županije.

**TOČKA 6.**

**Odluka o osnivanju Savjeta za zaštitu potrošača javnih usluga**

Otvorena je rasprava.

Nitko se nije javio za raspravu.

Nakon provedenog glasanja predsjednik Vijeća konstatira da je svih 15 nazočnih vijećnika glasovalo „za“ te da je jednoglasno donijeta

**ODLUKA**

**o osnivanju Savjeta za zaštitu potrošača javnih usluga**

**Članak 1.**

Ovom Odlukom osniva se Savjet za zaštitu potrošača javnih usluga.

**Članak 2.**

Savjet za zaštitu potrošača javnih usluga osniva se kao savjetodavno tijelo gradskih tijela koja odlučuju o pravima i obvezama potrošača javnih usluga.

Gradska tijela odluke iz svoje nadležnosti donose nakon pribavljenog mišljenja Savjeta za zaštitu potrošača javnih usluga.

**Članak 3.**

Savjet za zaštitu potrošača javnih usluga sastoji se od tri člana.

Predsjednika i članove Savjeta za zaštitu potrošača imenuje Gradsko vijeće posebnom odlukom.

Jednog člana Savjeta za zaštitu potrošača javnih usluga Gradsko vijeće imenuje na prijedlog udruge za zaštitu potrošača.

**Članak 4**.

Ova Odluka objaviti će se Službenom vjesniku Varaždinske županije.

**TOČKA 7.**

**Odluka o imenovanju predsjednika i članova**

**Savjeta za zaštitu potrošača javnih usluga**

Katica Levanić – predsjednica Odbora za izbor i imenovanja izvješćuje Vijeće da je Odbor za izbor i imenovanja na sjednici utvrdio prijedlog Odluke o imenovanju predsjednika i članova Savjeta za zaštitu potrošača javnih usluga kojom se u Savjet predlažu:

1. Jasenka Friščić, Ivanec, Varaždinska 10, predsjednica
2. Marijan Bencek, Ivanec, V. Nazora 21, član
3. Marko Marčec,Varaždin, R. Boškovića 2, član

Utvrđeni prijedlog Odluke o imenovanju predsjednika i članova Savjeta za zaštitu potrošača javnih usluga dostavlja se Gradskom vijeću na razmatranje i donošenje.

Otvorena je rasprava.

Nitko se nije javio za raspravu.

Nakon provedenog glasanja predsjednik Vijeća konstatira da je svih 15 nazočnih vijećnika glasovalo „za“ te da je jednoglasno donijeta

**ODLUKA**

**o imenovanju predsjednika i članova Savjeta za zaštitu potrošača javnih usluga**

**Članak 1.**

Ovom Odlukom imenuje se Savjet za zaštitu potrošača javnih usluga, u čijem sastavu su predsjednik i dva člana.

**Članak 2.**

U Savjet za zaštitu potrošača javnih usluga imenuju se:

1. Jasenka Friščić, Ivanec, Varaždinska 10, predsjednica
2. Marijan Bencek, Ivanec, V. Nazora 21, član
3. Marko Marčec,Varaždin, R. Boškovića 2, član

**Članak 3.**

Ova Odluka objaviti će se Službenom vjesniku Varaždinske županije.

**TOČKA 8.**

**Izvješće o izvršenju Programa održavanja komunalne infrastrukture**

**za 2013. godinu**

Otvorena je rasprava.

Nitko se nije javio za raspravu.

Nakon provedenog glasanja predsjednik Vijeća konstatira da je svih 15 nazočnih vijećnika glasovalo „za“ te da je jednoglasno donijet

**Z A K L J U Č A K**

Prihvaća se Izvješće o izvršenju Programa održavanja komunalne infrastrukture za 2013. godinu.

**TOČKA 9.**

**Izvješće o izvršenju Programa gradnje objekata i uređaja komunalne infrastrukture na području Grada Ivanca za 2013. godinu**

Otvorena je rasprava.

Nitko se nije javio za raspravu.

Nakon provedenog glasanja predsjednik Vijeća konstatira da je svih 15 nazočnih vijećnika glasovalo „za“ te da je jednoglasno donijet

**Z A K L J U Č A K**

Prihvaća se Izvješće o izvršenju Programa gradnje objekata i uređaja komunalne infrastrukture na području Grada Ivanca za 2013. godinu.

**TOČKA 10.**

**Izvješće o izvršenju Plana gospodarenja otpadom Grada Ivanca**

**za 2013. godinu**

Otvorena je rasprava.

Nitko se nije javio za raspravu.

Nakon provedenog glasanja predsjednik Vijeća konstatira da je svih 15 nazočnih vijećnika glasovalo „za“ te da je jednoglasno donijet

**Z A K L J U Č A K**

1. Prihvaća se Izvješće o izvršenju Plana gospodarenja otpadom Grada Ivanca za 2013. godinu.
2. Ovaj Zaključak i Izvješće o izvršenju Plana gospodarenja otpadom Grada Ivanca za 2013. godinu objaviti će se u Službenom vjesniku Varaždinske županije.

Izvješće o izvršenju Plana gospodarenja otpadom Grada Ivanca za 2013. godinu, KLASA: 351-01/14-01/05, URBROJ: 2186/12-03/23-14-2, u prilogu je ovog Zapisnika i njegov je sastavni dio.

**TOČKA 11.**

**Izvješće o radu Gradonačelnika za razdoblje od 01.07. - 31.12.2013. godine**

Otvorena je rasprava.

Nitko se nije javio za raspravu.

Nakon provedenog glasanja predsjednik Vijeća konstatira da je svih 15 nazočnih vijećnika glasovalo „za“ te da je jednoglasno donijet

**Z A K L J U Č A K**

Prihvaća se Izvješće o radu gradonačelnika za razdoblje od 1. srpnja do 31. prosinca 2013. godine.

**TOČKA 12.**

**Rješenje o imenovanju Povjerenstva za dodjelu javnih priznanja**

**Grada Ivanca**

Katica Levanić – predsjednica Odbora za izbor i imenovanja izvješćuje Vijeće da je Odbor za izbor i imenovanja na sjednici utvrdio prijedlog Rješenja o imenovanju Povjerenstva za dodjelu javnih priznanja Grada Ivanca kojom se u Povjerenstvo predlažu:

1. Edo Rajh, Ivanec, Ulica Ivana Gundulića 2/A, za predsjednika
2. Milorad Batinić, Vuglovec 4, za člana
3. Čedomir Bračko, Ivanec, Ulica žrtava hrvatskih domovinskih ratova 4A, za člana
4. Marina Držaić, Ivanec, Salinovec 142, za člana
5. Ljiljana Risek, Ivanec, Ljudevita Gaja 14, za člana
6. Milena Golubić, Ivanec, Ulica Mirka Maleza 35, za člana
7. Ljubica Friščić, Ivanec, Vladimira Nazora 82A, za člana.

Utvrđeni prijedlog Rješenja o imenovanju Povjerenstva za dodjelu javnih priznanja Grada Ivanca dostavlja se Gradskom vijeću na razmatranje i donošenje.

Otvorena je rasprava.

Nitko se nije javio za raspravu.

Nakon provedenog glasanja predsjednik Vijeća konstatira da je svih 15 nazočnih vijećnika glasovalo „za“ te da je jednoglasno donijeto

**R J E Š E N J E**

**o imenovanju Povjerenstva za**

**dodjelu javnih priznanja Grada Ivanca**

I.

U Povjerenstvo za dodjelu javnih priznanja Grada Ivanca imenuju se:

1. Edo Rajh, Ivanec, Ulica Ivana Gundulića 2/A, za predsjednika
2. Milorad Batinić, Vuglovec 4, za člana
3. Čedomir Bračko, Ivanec, Ulica žrtava hrvatskih domovinskih ratova 4A, za člana
4. Marina Držaić, Ivanec, Salinovec 142, za člana
5. Ljiljana Risek, Ivanec, Ljudevita Gaja 14, za člana
6. Milena Golubić, Ivanec, Ulica Mirka Maleza 35, za člana
7. Ljubica Friščić, Ivanec, Vladimira Nazora 82A, za člana.

II.

Ovim Rješenjem stavlja se van snage Rješenje o imenovanju Povjerenstva za dodjelu javnih priznanja („Službeni vjesnik Varaždinske županije“ br. 9/10).

III.

Ovo Rješenje objaviti će se u Službenom vjesniku Varaždinske županije.

**TOČKA 13.**

**Rješenje o imenovanju ravnatelja Dječjeg vrtića „Ivančice“ Ivanec**

Tibor Surjak čita pismo sljedećeg sadržaja:

„Ovo pismo je samo zamolba za sve vas koji ćete odlučivati o osobi na čelnoj poziciji odgojno-obrazovne ustanove našeg Grada, a to je Dječji vrtić „Ivančice“ Ivanec, da prije nego svoj glas date nekom od kandidata, dobro razmislite i onda odlučite. Želimo samo naglasiti kako se osjećamo i s kakvim psihičkim pritiskom svakodnevno dolazimo na posao te kako funkcionira osoba koja ne zna komunicirati i kulturno se ophoditi, koja ne zna tko s kim radi u skupini, koja se ne snalazi u ustanovi, koja nikada ne poželi doći u skupinu radno zamijeniti bolesnog ili odsutnog odgojitelja ili se poigrati s djecom, a kada joj se djeca obraćaju ona ih niti ne primijeti. Radimo jedan od najljepših i najodgovornijih poslova na svijetu na koji bi trebali dolaziti s veseljem i puni pozitivne energije i emocija, a dolazimo s grčem i strahom zbog svakodnevnog sustavnog psihičkog maltretiranja i zlostavljanja od osobe koja ne zna osnove kulturnog ponašanja, a komunicira na način, citiramo: „.. jer ja sam šef, ja ovdje odlučujem, ja ti zapovijedam, ja ti naređujem, prestani govoriti jer mi ideš na živce, moja je zadnja i tu je priči kraj..“. Zbog te je osobe nestala pjesma djece, koju smo toliko njegovali i naše prekrasne priredbe kojima smo se svi zajedno veselili, a po riječima roditelja naš je vrtić „izgubio dušu“. Svakodnevna komunikacija svodi se na deranje, vikanje, nekulturno ophođenje što ne dolikuje jednoj kulturnoj, prije svega odgojno-obrazovnoj ustanovi te narušava poštovanje, humanističke vrijednosti i sklad u ustanovu u kojoj svi zajedno živimo, radimo i stvaramo radi najvećeg našeg bogatstva, a to su djeca. Molimo Vas za razumijevanje u ime većine kolektiva. Odlučiti pravedno baš onako kako biste odlučili da ste Vi, poštovani, na našem mjestu. Hvala vam! Djelatnici Dječjeg vrtića Ivančice Ivanec.“

Vladimir Lacković smatra da kod zapošljavanja u predškolskim ustanovama politika ne bi smjela biti presudna ni u kom slučaju. Ako niste član kukuriku koalicije nitko se ne može zaposliti. Mladi koji idu na stručno osposobljavanje učlanjuju se u stranku da bi bili izabrani. To je prisutno na nivou cijele države. Moramo to izbjegavati ako je istina ono što piše u ovom pismu, ali vjerujem ljudima koji su zaposleni u vrtiću.

Milorad Batinić: Vrtić ima svoje Upravno vijeće koje odlučuje o izboru ravnatelja. Iz obrazloženja prijedloga rješenja vidljivo je da su na natječaj pristigle 3 molbe, od čega 2 ispunjavaju uvjete. Ne sumnjam da Upravno vijeće nije napravilo dobar izbor. Ukoliko na pismu nema imena i prezimena, potpis onoga tko je pisao, to je anonimno pismo, mogao ga je poslati bilo tko, ja ili vi. Svaku anonimku treba provjeriti. Smatram da se i mnogi ljudi boje, ali ako je potpis to ima svoju težinu. To anonimno pismo koje sam i ja također dobio, proslijedio sam Upravnom vijeću. Ako netko nešto kaže i ne stoji iza toga, to su dezinformacije što nije prihvatljivo u demokratskom društvu. Podsjeća da su sva izvješća o poslovanju Vrtića na ovom Vijeću prihvaćena bez primjedbi.

Čedomir Bračko: Moli sve vijećnike, ako je ikako moguće, da ubuduće na Gradskom vijeću ne čitaju anonimna pisma, radi zaštite svog digniteta jer bi mogli doći u situaciju da netko piše i protiv njih samih. Živimo u demokratskom društvu, postoje institucije u svakoj ustanovi, zakoni po kojima je svaki djelatnik zaštićen i može tražiti zaštitu ukoliko je ugrožen od svog poslodavca na bilo koji način. Svatko je toliko upućen da zna zaštiti svoja prava. Ukoliko je bilo što od ovog točno što je napisano u pismo, ako je netko arogantan, a nitko nije idealan, postoji vrijeme usavršavanja i poboljšavanja. Upravno vijeće je to koje će razmatrati o međuljudskim odnosima, ponašanju ravnatelja i poduzeti mjere. Nitko nije izabran na četiri godine, jesmo po zakonu, ali ne znači da ćemo taj mandat i odraditi jer postoje načini i da mandat bude kraći.

Mirko Žimbrek: U prošlom mandatu sam htio iznijeti nekoliko stvari o ravnateljici Vrtića, o odnosima za koje sam čuo od pojedinih djelatnika i roditelja – korisnika usluga vrtića, međutim, oduzeta mi je riječ i nisam mogao komentirati.

Nakon provedenog glasanja predsjednik Vijeća konstatira da je od 15 nazočnih vijećnika 10 vijećnika glasovalo „za“, a 5 vijećnika glasovalo je „protiv“, te je s 10 glasova donijeto

**R J E Š E N J E**

**o imenovanju ravnatelja Dječjeg vrtića**

**„Ivančice“ Ivanec**

**I.**

**SUZANA DIVJAK iz Ivanca, Eugena Kumičića 13, imenuje se za ravnateljicu Dječjeg vrtića „Ivančice“ Ivanec.**

**II.**

**Ravnateljica se imenuje na mandat u trajanju od 4 godine, počevši od dana 29. travnja 2014. godine.**

**III.**

**Ovo Rješenje objavit će se u Službenom vjesniku Varaždinske županije.**

**TOČKA 14.**

**Zaključak o prodaji nekretnine u vlasništvu Grada Ivanca, kčbr. 1463/1 k.o. Kaniža**

Uvodno obrazloženje podnijela je Marina Držaić – pročelnica Upravnog odjela za opće poslove i društvene djelatnosti: Gradsko vijeće donijelo je zaključak o raspisivanju natječaja za prodaju nekretnine kčbr. 1463/1, k.o. Kaniža. Na raspisani i objavljeni javni natječaj pristigla je jedna ponuda, i to od Edite Bunić iz Varaždina, s ponuđenom cijenom od 298.000,00 kuna.

Otvorena je rasprava.

Nitko se nije javio za raspravu.

Nakon provedenog glasanja predsjednik Vijeća konstatira da je svih 15 nazočnih vijećnika glasovalo „za“ te da je jednoglasno donijet

**Z A K LJ U Č A K**

**o prodaji nekretnina u vlasništvu Grada Ivanca**

1. Grad Ivanec prodati će nekretninu, u vlasništvu Grada Ivanca, označeno kao - k.č.br. 1463/1 katastarske općine Kaniža, livada kod Rudnika, upisana u z.k.ul. br. 3752 za katastarsku općinu Kaniža, ukupne površine 3248 m²

za kupoprodajnu cijenu u ukupnom iznosu od 298.000,00 kn.

1. Najpovoljnijim ponuditeljem za kupoprodaju nekretnina iz točke 1. ovog Zaključka , na temelju provedenog javnog natječaja objavljenog dana 12.03.2014. godine, utvrđuje se;

- Edita Bunić, Varaždin, Perice Bjelčića 7.

1. Na temelju ovog Zaključka, Gradonačelnik Grada Ivanca sklopit će u ime Grada Ivanca kao prodavatelja, ugovor o kupoprodaji nekretnina s najpovoljnijim ponuditeljem iz točke 2.ovog zaključka, kao kupcem, sukladno Odluci o raspolaganju nekretninama u vlasništvu Grada Ivanca i objavljenom natječaju.
2. Ovaj Zaključak stupa na snagu danom donošenja, a objavit će se u Službenom vjesniku Varaždinske županije.

Sve točke dnevnog reda su obrađene pa predsjednik zaključuje rad sjednice.

Dovršeno u 20,10 sati.

ZAPISNIK IZRADILA: PREDSJEDNIK GRADSKOG

Snježana Canjuga VIJEĆA GRADA IVANCA:

Edo Rajh, dipl.oec.